કવિશ્રી રાવજી પટેલના સંદર્ભે ઉચ્ચારાયેલા આ તમામ એકમત અભિપ્રાયો ગુજરાતી સાહિત્યની જાગરૂકતાપૂર્વક ખેવના કરનારા વિદ્વાન વિવેચકોના છે. ગુજરાતીના આબાલવૃદ્ધ વિવેચક સમુદાયમાં કોઈ અપવાદરૂપ વિવેચક પણ નહિ મળી આવે કે જેણે રાવજી વિશે, તેની સર્જકતાની અનન્યતાને બિરદાવતું વિધાન ન કર્યું હોય ! "ભાવક પક્ષે એવા અસંખ્ય ભાવકો મળી આવશે જે રાવજી અને તેનાં સર્જનોને મમત્વ અને આદરપૂર્વક ચાહતા હોય છે. રાવજી ગુજરાતી સાહિત્યાકાશનો એક એવો સર્જક છે જેનો સર્જન અસબાબ ભિન્નભિન્ન રસ-રુચિ, સમયગાળા અને મતમતાન્તરો ધરાવતા વિદ્વાનોમાં એકી અવાજે સ્વીકારાયો છે અને તેના સમકાલીનોમાં સર્વોપરી તરીકે સ્થપાયો છે. સુરેશ જોશી જેવા અતિસૂક્ષ્મ દ્રષ્ટા વિવેચકે રાવજીની સર્જનકલા પારખી અને આસ્વાદી છે. તેમજ ગુજરાતી ભાવક સમુદાયને તેની રસાનુભૂતિ કરાવી છે, આવો રાવજી આપણા સાહિત્યજગતનું એક એવું અજાતશત્રુ વ્યક્તિત્વ છે, જે તેના સમકાલીનોમાં દંતકથા સમું લેખાયું છે. અને અનુગામીઓમાં એક રહસ્યલોક તરીકે આદર પામ્યું છે.